דניון לואדר

ביוגרפיה

לואדר נולד בטימארו. 
באולימפיאדת ברצלונה (1992) זכה לואדר במדליית כסף במשחה ל-200 מטר פרפר בתוצאה של 1:57.93 דקות, אחרי מלווין סטיוארט מארצות הברית שקבע שיא אולימפי חדש של 1:56.26 דקות ולפני פרנק אספוזיטו מצרפת (1:58.51 דקות). בנוסף, הוא סיים במקום שמיני במשחה ל-400 מטר חופשי בתוצאה של 3:49.97 דקות ובמקום 11 במשחה שליחים 4x200 מטר חופשי בתוצאה של 7:26.36 דקות.

שיאן עולם

בשבוע אחד בפברואר 1993 קבע לואדר שלושה שיאי עולם במשחה ל-200 מטר פרפר ב-3 תחרויות שחייה שונות שנערכו באירופה בבריכה של 25 מטר (פריז שבצרפת, מאלמה שבשוודיה וגלזנקירכן שבגרמניה) והעמיד אותו לבסוף על תוצאה של 1:54.21 דקות, שיא זה החזיק מעמד שנה וחודש ונישבר על ידי אספוזיטו (1:53.05 דקות).
באליפות הפאן פסיפיק בשחייה שנערכה בקובה, יפן בשנת 1993 זכה לואדר במדליית זהב במשחה ל-200 מטר פרפר (1:58.30 דקות) ובשתי מדליות ארד במשחה ל-100 מטר פרפר (54.35 שניות) ובמשחה שליחים 4x200 מטר חופשי (7:25.28 דקות).
במשחקי חבר העמים שנערכו בוויקטוריה, קולומביה הבריטית בקנדה באוגוסט 1994 זכה לואדר ב-5 מדליות, 1 זהב, 3 כסף ו-1 ארד. מדליית זהב במשחה ל-200 מטר פרפר (1:59.54 דקות), מדליות כסף במשחה ל-400 מטר חופשי (3:49.65 דקות), משלחה שליחים 4x100 מטר חופשי (3:21.79 דקות) ובמשחה שליחים 4x200 מטר חופשי (7:21.67 דקות) ומדליית ארד במשחה ל-200 מטר חופשי (1:49.53 דקות).
באליפות העולם בשחייה שנערכה ברומא, איטליה בספטמבר 1994 זכה 
לואדר ב-3 מדליות, אחת כסף ו-2 ארד. מדליית כסף במשחה ל-200 מטר פרפר בתוצאה של 1:57.99 דקות, אחרי 
דניס פנקראטוב מרוסיה(1:56.54 דקות) ולפני כריס קארול ברמר מגרמניה(1:58.11 דקות). מדליות ארד במשחה ל-200 מטר חופשי בתוצאה של 1:48.49 דקות, אחרי אנטי קאסביו מפינלנד(1:47.32 דקות) ואנדרס הולמרץ משוודיה (1:48.24 דקות) ובמשחה ל-400 מטר חופשי בתוצאה של 3:48.62 דקות, אחרי קירן פרקינס מאוסטרליה שקבע שיא עולם חדש של 3:43.80 דקות וקאסביו (3:48.55 דקות). בנוסף, הוא סיים במקום שביעי במשחה שליחים 4x200 מטר חופשי בתוצאה של 7:25.35 דקות.
בתחרות "גביע העולם" בשחייה (בריכה של 25 מטר) שנערכה בשפילד, אנגליה בפברואר 1995 קבע לואדר במשחה ל-400 מטר חופשי שיא עולם חדש של 3:40.46 דקות, שיפור לשיא בן ה-5 שנים של הולמרץ (3:40.81 דקות). שיא זה החזיק מעמד 3 שנים וחצי עד שנישבר על ידי איאן ת'ורפ מאוסטרליה (3:40.81 דקות).
באליפות הפאן פסיפיק בשחייה שנערכה באטלנטה בשנת 1995 זכה לואדר במדליית זהב במשחה ל-200 מטר חופשי (1:48.72 דקות), במדליית כסף במשחה ל-400 מטר חופשי (3:50.11 דקות) ובשתי מדליות ארד במשחה שליחים 4x100 מטר חופשי (3:21.52 דקות) ובמשחה ל-4x200 מטר חופשי (7:27.90 דקות).

אולימפיאדת השיא

באולימפיאדת אטלנטה (1996) זכה לואדר בשתי מדליות זהב, במשחה ל-200 מטר חופשי בתוצאה של 1:47.63 דקות, לפני גוסטבו בורג'ס מברזיל (1:48.08 דקות) ודניאל קובלסקי מאוסטרליה (1:48.25 דקות) ובמשחה ל-400 מטר חופשי בתוצאה של 3:47.97 דקות, לפני פול פלמר מבריטניה (3:49.00 דקות) וקובלסקי (3:49.39 דקות). בנוסף, הוא סיים במקום 19 במשחה ל-200 מטר פרפר בתוצאה של 2:00.81 דקות, במקום 34 במשחה ל-100 מטר פרפר בתוצאה של 55.39 שניות, במקום 9 במשחה שליחים 4x100 מטר חופשי בתוצאה של 3:23.09 דקות, במקום 9 במשחה שליחים 4x200 מטר חופשי בתוצאה של 7:24.35 דקות ובמקום 14 במשחה שליחים 4x100 מטר מעורב בתוצאה של 3:45.80 דקות.
באליפות העולם בשחייה שנערכה בפרת', אוסטרליה בשנת 1998 סיים 
לואדר במקום שמיני במשחה ל-400 מטר חופשי בתוצאה של 3:52.26 דקות.
במשחקי חבר העמים שנערכו בקואלה לומפור שבמלזיה בשנת 1998 זכה לואדר במדליית ארד במשחה שליחים 4x200 מטר חופשי (7:24.52 דקות).